Barcelona, 2010, Escola d'Administració Pública de Catalunya, 36 pàg., ISBN 978-84-393-8515-8.
Aquest estudi és fruit d'un treball de recerca fet en el marc de la 4a edició del Mestratge en alta funció directiva de l'Escola d'Administració Pública de Catalunya (2008-2009) i ha estat sotmès a avaluació externa per personal expert en la matèria, que n'ha validat el contingut i n'ha recomanat la publicació.
L'objectiu d'aquest projecte és la concreció d'un model organitzatiu i funcional dels òrgans tècnics de selecció de l'Administració de la Generalitat de Catalunya.
Pel que fa a l'abast, aquest treball desenvolupa un estudi sobre la normativa reguladora i la situació actual dels òrgans de selecció, alhora que presenta una diagnosi dels dèficits principals detectats per dirigir-nos cap a la proposta d'un nou model: l'Òrgan Tècnic de Selecció.
Per arribar a la seva concreció exposem, en primer lloc, unes consideracions prèvies, seguides d'una definició i una conceptualització del model especificant-ne la composició, el perfil competencial dels membres, com també les atribucions i les competències que aquests tindran encomanades, i tanquem la proposta amb una anàlisi de costos.
Aquest nou model s'anomena mixt perquè conjuga, d'una banda, la creació de l'Òrgan Tècnic de Selecció, format per persones amb capacitat tècnica i expertesa en matèria de selecció (amb dedicació exclusiva en aquesta tasca), al qual s'atribueixen competències funcionals més àmplies, i, d'altra banda, l'actuació de diversos tribunals de selecció compostos per membres de l'Òrgan Tècnic de Selecció i altres persones de l'organització que aportin el coneixement de la realitat (activitat laboral) dels llocs de treball objecte de selecció.
La professionalització dels membres de l'Òrgan Tècnic de Selecció, combinada amb la presència de persones de l'organització en els tribunals, proporcionarà de ben segur més qualitat en la selecció.
Així doncs, encetem un primer pas cabdal amb la finalitat d'obtenir els candidats i les candidates més idonis professionalment i afavorir que l'Administració pública sigui més moderna, més eficaç i més eficient.
Per facilitar el trànsit cap a aquest nou model, i com a mesura d'innovació, es proposa la creació de la Comunitat Virtual de l'Òrgan Tècnic de Selecció, entesa com una eina facilitadora de la gestió del canvi, de la gestió del coneixement i de la gestió dels processos de selecció.
Eulàlia Pla Rius és llicenciada en psicologia per la Universitat de Barcelona.
Màster en alta funció directiva per l'Escola d'Administració Pública de la Generalitat de Catalunya, ha cursat el Postgrau en execució penal (Universitat Autònoma i Centre d'Estudis Jurídics i Formació Especialitzada).
Des de fa més de vint anys ha exercit la seva activitat professional a l'Administració de la Generalitat, en els departaments de Justícia, Salut, i Acció Social i Ciutadania.
Actualment la desenvolupa en el Departament de Governació i Administracions Públiques.
És subdirectora general de Selecció, Provisió i Mobilitat de la Direcció General de Funció Pública.
Anàlisi de la normativa reguladora
El nou model: l'Òrgan Tècnic de Selecció (OTS)
La proposta del nou model: el model mixt
b) Composició i concepte de permanència
Un instrument de trànsit cap al nou model: la Comunitat Virtual
Disseny i funcionalitats de la Comunitat